|  |  |  |
| --- | --- | --- |
|  |  |  |



***Πρωτόκολλο Συνεργασίας***

**Εθνική Συνομοσπονδία Ατόμων με Αναπηρία (Ε.Σ.Α.μεΑ.)**

**και**

**Ινστιτούτο Οδικής Ασφάλειας “Πάνος Μυλωνάς” (Ι.Ο.ΑΣ.)**

**Μάρτιος 2019**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.),** που εκπροσωπείται νόμιμα από τον Πρόεδρό της κ**. Ιωάννη Βαρδακαστάνη**

και

**Το Ινστιτούτο Οδικής Ασφάλειας “Πάνος Μυλωνάς” (ΙΟΑΣ)** που εκπροσωπείται νόμιμα από την Πρόεδρό του κα **Βασιλική Δανέλλη-Μυλωνά,**

καλούμενοι εφεξής από κοινού ως «οι συμβαλλόμενοι»,

**υπογράφουν, σήμερα την 18η Μαρτίου 2019**, **στα έδρα της Ε.Σ.Α.μεΑ. στην Αθήνα, το παρόν πρωτόκολλο συνεργασίας** με σκοπότην από κοινού υποστήριξη και προώθηση δραστηριοτήτων σε θέματα τα οποία προάγουν:

α) τον σεβασμό και την αναγνώριση της διαφορετικότητας όλων των χρηστών του αστικού ιστού ως μέρους της ανθρώπινης ποικιλομορφίας,

β) την οδική ασφάλεια και την κυκλοφοριακή αγωγή όλων των χρηστών του αστικού ιστού, με και χωρίς αναπηρία/χρόνια πάθηση, με στόχο την προώθηση της αυτονομίας και ασφάλειας των πολιτών με αναπηρία/χρόνιες παθήσεις ως οδηγών, χρηστών των συστημάτων μεταφορών, πεζών κ.λπ.,

γ) τη μελέτη, έρευνα, και προώθηση πολιτικών και μέτρων σχετικών με την οδική ασφάλεια και την αυτόνομη κυκλοφορία των πολιτών με αναπηρία/χρόνιες παθήσεις και εν γένει με μειωμένη κινητικότητα στην κοινότητα/πόλη,

δ) την ενημέρωση και εκπαίδευση πολιτών, με και χωρίς αναπηρία/χρόνια πάθηση, συμπεριλαμβανομένων και όσων ασχολούνται με το σχεδιασμό και τη λήψη αποφάσεων στον τομέα των μεταφορών και της οδικής ασφάλειας, σε θέματα σχετικά αφενός με τις ανάγκες των ατόμων με αναπηρία/χρόνιες παθήσεις ως ισότιμων και αυτόνομων χρηστών του αστικού ιστού και των συστημάτων μεταφορών, και αφετέρου με την πρόληψη και μείωση των τροχαίων ατυχημάτων που συχνά καταλήγουν σε θάνατο καθώς και σε προσωρινές ή μόνιμες αναπηρίες.

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) είναι ο τριτοβάθμιος κοινωνικο-συνδικαλιστικός φορέας του αναπηρικού κινήματος της χώρας, κατέχει επίσημα τη θέση του Κοινωνικού Εταίρου της ελληνικής Πολιτείας σε ζητήματα που αφορούν άμεσα ή έμμεσα στα άτομα με αναπηρία και αγωνίζεται για την προώθηση πολιτικών που συμβάλλουν στην πλήρη συμμετοχή τους στην κοινωνική, οικονομική, πολιτική και πολιτιστική ζωή της χώρας. Η Συνομοσπονδία έχει ως στόχο τη δημιουργία ενός εθνικού πολιτικού πλαισίου για την αναπηρία με έμφαση στην ανάδειξη της κοινωνικοπολιτικής διάστασης αυτής και του κοινωνικού/δικαιωματικού μοντέλου προσέγγισης της αναπηρίας, όπως καθιερώθηκε με τη Σύμβαση των Ηνωμένων Εθνών για τα Δικαιώματα των Ατόμων με Αναπηρίες (Ν.4074/2012 ΦΕΚ 88Α /11.04.2012), σύμφωνα με το οποίο «*η αναπηρία είναι μια εξελισσόμενη έννοια και […] προκύπτει από την αλληλεπίδραση μεταξύ των εμποδιζόμενων προσώπων και των περιβαλλοντικών εμποδίων και των εμποδίων συμπεριφοράς, που παρεμποδίζει την πλήρη και αποτελεσματική συμμετοχή τους στην κοινωνία, σε ίση βάση με τους άλλους*[[1]](#footnote-1)*.»*

Στην Ε.Σ.Α.μεΑ. λειτουργεί το [Παρατηρητήριο Θεμάτων Αναπηρίας](http://www.paratiritirioanapirias.gr/) που έχει σκοπό την παρακολούθηση και αξιολόγηση των πολιτικών αναπηρίας σε όλο το εύρος της δημόσιας ζωής υπό το πρίσμα της δικαιωματικής προσέγγισης της αναπηρίας, τη συμβολή στη διαμόρφωση μιας εθνικής στρατηγικής για την άρση των εμποδίων που αντιμετωπίζουν τα άτομα με αναπηρία και την ενίσχυση της θεσμικής ικανότητας της Ε.Σ.Α.μεΑ. ως πυρήνα παραγωγής πολιτικών για την αναπηρία.

Το Ινστιτούτο Οδικής Ασφάλειας “Πάνος Μυλωνάς” (ΙΟΑΣ) αποτελεί μη κερδοσκοπικό Οργανισμό με ιδρυτικά μέλη του Πανεπιστημιακά Ιδρύματα, Επιχειρηματικούς φορείς, Ελεγκτική Εταιρεία και φυσικά πρόσωπα. Κύριος σκοπός του Ινστιτούτου είναι η υποστήριξη και προώθηση δραστηριοτήτων σε θέματα τα οποία προάγουν την οδική ασφάλεια, την κυκλοφοριακή αγωγή, τη μελέτη, έρευνα, ενημέρωση και εκπαίδευση στοχεύοντας κατ’ εξοχήν στην πρόληψη και μείωση των τροχαίων ατυχημάτων. Η ευαισθητοποίηση των πολιτών και των αρμόδιων φορέων σε θέματα ενημέρωσης και προάσπισης της οδικής ασφάλειας αλλά και η παραπέρα ενίσχυση, ενδυνάμωση και στήριξη της πολιτείας στην ανάληψη και τήρηση ουσιαστικών μέτρων και πολιτικών στη χώρα μας σε θέματα κυκλοφοριακής αγωγής, οδικής ασφάλειας και μείωσης των τροχαίων ατυχημάτων, αποτελούν βασικούς στόχους του Ινστιτούτου.

Στον ΙΟΑΣ λειτουργεί το Ευρωπαϊκό Παρατηρητήριο για την Παιδεία και τον Πολιτισμό στην οδική συμπεριφορά (ΕΠΠΠΟΣ), που αναπτύχθηκε σε συνεργασία με το Κέντρο Διαπολιτισμικής Ψυχολογίας του Εθνικού και Καποδιστριακού Πανεπιστημίου Αθηνών. Το ΕΠΠΠΟΣ στοχεύει στη μελέτη, καταγραφή και αξιολόγηση στάσεων και συμπεριφορών όλων των χρηστών του οδικού δικτύου (οδηγών αυτοκινήτων, μοτοσυκλετιστών, πεζών, ποδηλατών, επαγγελματιών οδηγών κ.λπ.), στην παρακολούθηση της αξιολόγησής τους σε βάθος χρόνου, καθώς και στη δημιουργία ενός θεωρητικού πλαισίου για την σε βάθος ανάλυση της κουλτούρας της οδικής ασφάλειας στην Ελλάδα και την αξιολόγηση του αντικτύπου των εφαρμοζόμενων πολιτικών.

**Ορισμοί - Γενικές έννοιες**

“*Τα άτομα με αναπηρίες περιλαμβάνουν εκείνους τους πολίτες που έχουν μακροχρόνιες σωματικές, διανοητικές, πνευματικές ή αισθητήριες αναπηρίες, που, σε αλληλεπίδραση με διάφορα εμπόδια, μπορούν να παρεμποδίσουν την πλήρη και αποτελεσματική συμμετοχή τους στην κοινωνία, σε ίση βάση με τους άλλους”*[[2]](#footnote-2).

Ανάγκες παρόμοιες με αυτές των ατόμων με αναπηρία/χρόνιες παθήσεις έχουν και άλλες πληθυσμιακές ομάδες όπως οι ηλικιωμένοι, τα μικρά παιδιά, οι έγκυοι κ.λπ. (άτομα με μειωμένη κινητικότητα). Κατά συνέπεια η προώθηση μέτρων υπέρ της ασφαλούς και αυτόνομης διακίνησης των ατόμων με αναπηρία/χρόνιες παθήσεις διασφαλίζει και τη βελτίωση της ποιότητας ζωής όλων των ατόμων με μειωμένη κινητικότητα.

**Πλαίσιο δράσεων**

Οι συμβαλλόμενοι λαμβάνοντας υπόψη:

1. την Ανακοίνωση της Ευρωπαϊκής Επιτροπής COM(2010) 389 τελικό «*Προς ένα ευρωπαϊκό χώρο οδικής ασφάλειας: πολιτικές κατευθύνσεις για την οδική ασφάλεια 2011-2020*”, στην οποία διαπιστώνεται μεταξύ άλλων ότι ο*ι ηλικιωμένοι αντιστοιχούν σε 20% των θυμάτων θανατηφόρων τροχαίων δυστυχημάτων (40% ως πεζοί) το 2008. Η γήρανση του πληθυσμού επιβάλλει να δοθεί έμφαση στην εκτίμηση των αναγκών της ευάλωτης αυτής κατηγορίας οδικών χρηστών. Επίσης, τα άτομα με αναπηρίες διατρέχουν σημαντικό κίνδυνο. Μέχρι στιγμής διαθέτουμε λίγα στοιχεία στον τομέα αυτό και, συνεπώς, απαιτούνται περαιτέρω έρευνες με επίκεντρο την εν λόγω ομάδα χρηστών, οι οποίες θα αφορούν μεταξύ άλλων, και τα ιατρικά κριτήρια βάσει των οποίων εξετάζεται αν η φυσική τους κατάσταση επιτρέπει την οδήγηση»,*
2. τη Σύμβαση για τα δικαιώματα των ατόμων με αναπηρίες των Ηνωμένων Εθνών (Ν.4074/2012 ΦΕΚ 88Α /11.04.2012), που στο άρθρο 20 αυτής αναγνωρίζεται το δικαίωμα των ατόμων με αναπηρία στην ανεξάρτητη κινητικότητα,
3. Τον στόχο 11 *“Βιώσιμες Πόλεις και Κοινότητες”* της “*Ατζέντας 2030”* για τη Βιώσιμη Ανάπτυξη, σύμφωνα με τον οποίο θα πρέπει έως το 2030 να επιτευχθεί η *βελτίωση της ασφάλειας των δρόμων, κυρίως μέσω της επέκτασης των δημόσιων συγκοινωνιών, δίνοντας ιδιαίτερη προσοχή στις ανάγκες εκείνων που βρίσκονται σε ευάλωτη κατάσταση, όπως είναι οι γυναίκες, τα παιδιά, τα άτομα με αναπηρίες και οι ηλικιωμένοι* (11.2),
4. τον Ν. 4488/2017 ΦΕΚ 137Α/ 13.09.2017, Μέρος Δ’ *“Κατευθυντήριες –οργανωτικές διατάξεις υλοποίησης της Σύμβασης των Ηνωμένων Εθνών για τα δικαιώματα των ατόμων με αναπηρίες”*, που ορίζει ότι: α) *κάθε φυσικό πρόσωπο ή νομικό πρόσωπο δημοσίου ή ιδιωτικού δικαίου υποχρεούται να διασφαλίζει την ισότιμη άσκηση των δικαιωμάτων των ΑμεΑ στο πεδίο των αρμοδιοτήτων ή δραστηριοτήτων του, λαμβάνοντας κάθε πρόσφορο μέτρο και απέχοντας από οποιαδήποτε ενέργεια ή πρακτική που ενδέχεται να θίγει την άσκηση των δικαιωμάτων των ΑμεΑ* (άρθρο 61, παρ.1) καιβ) *το Παρατηρητήριο της Ε.Σ.Α.μεΑ. τελεί σε διαβούλευση με την Ελληνική Στατιστική Αρχή και τις υπηρεσίες και φορείς που περιλαμβάνονται στο Ελληνικό Στατιστικό Σύστημα για την ανάπτυξη, προαγωγή και διάδοση στατιστικών σχετικά με τα ΑμεΑ, καθώς και με τα εμπόδια που αυτά αντιμετωπίζουν κατά την άσκηση των δικαιωμάτων τους* (άρθρο 78, παρ.3),

**συμφωνούν σε ένα κοινό πλαίσιο δράσης που περιλαμβάνει:**

α) την προαγωγή του δικαιώματος της ασφαλούς και αυτόνομης κινητικότητας των ατόμων με αναπηρία/χρόνιες παθήσεις και με μειωμένη κινητικότητα στον αστικό ιστό,

β) την προώθηση της ενσωμάτωσης της διάστασης της αναπηρίας (disability mainstreaming) στις πολιτικές, πρωτοβουλίες και προγράμματα για την οδική ασφάλεια,

γ) τη δημιουργία, συγκέντρωση, αξιολόγηση και διάδοση στατιστικών σχετιζόμενων με την οδική ασφάλεια και την αναπηρία/χρόνια πάθηση και την προώθηση σχετικών πολιτικών και μέτρων,

δ) την παροχή ενημέρωσης/ κατάρτισης στα μεν άτομα με αναπηρία/χρόνιες παθήσεις σχετικά με την οδική ασφάλεια, στα δε άτομα χωρίς αναπηρία/χρόνια πάθηση (οδηγούς/επαγγελματίες οδηγούς, στελέχη στο σχεδιασμό και τη λήψη αποφάσεων στον τομέα της οδικής ασφάλειας, χρήστες του αστικού ιστού και των συστημάτων μεταφοράς εν γένει) σχετικά με τις ανάγκες των ατόμων με αναπηρία/χρόνιες παθήσεις,

ε) την κοινή συμμετοχή των δυο μερών σε εθνικά και κοινοτικά προγράμματα για την οδική ασφάλεια και την αναπηρία,

στ) την συνδιοργάνωση ενημερωτικών εκδηλώσεων/καμπανιών κ.λπ. για θέματα κοινού ενδιαφέροντος και

ζ) την προβολή των παραπάνω δραστηριοτήτων στις δράσεις δημοσιότητας των δύο φορέων κ.λπ.

**Κοινές δράσεις**

1. Ενσωμάτωση της διάστασης της αναπηρίας στις δράσεις του ΙΟΑΣ.
2. Εκπόνηση κοινών κειμένων πολιτικής για την ανάδειξη θεμάτων που άπτονται της κινητικότητας και οδικής ασφάλειας για τα άτομα με αναπηρία/χρόνιες παθήσεις και μειωμένη κινητικότητα.
3. Συνεργασία των Παρατηρητηρίων των δύο φορέων για τη δημιουργία, παρακολούθηση, αξιολόγηση και διάδοση στατιστικών στοιχείων σχετικών με την οδική ασφάλεια και την αναπηρία/χρόνια πάθηση, καθώς και την εκπόνηση κοινών ερευνών και μελετών αξιολόγησης και διερεύνησης στάσεων, αντιλήψεων, συμπεριφορών, πρακτικών κ.λπ.
4. Ανάπτυξη εκπαιδευτικών προγραμμάτων και προγραμμάτων ενημέρωσης σε παιδιά /δασκάλους/γονείς/κηδεμόνες κ.α. των ειδικών σχολείων και άλλων σχετικών φορέων σε θέματα κυκλοφοριακής αγωγής και οδικής ασφάλειας.
5. Ανάπτυξη προγράμματος ενημέρωσης ενηλίκων με αναπηρία σε θέματα κυκλοφοριακής αγωγής και οδικής ασφάλειας.
6. Ανάπτυξη προγράμματος ενημέρωσης/κατάρτισης ενηλίκων οδηγών (ερασιτεχνών και επαγγελματιών) σε θέματα σχετιζόμενα με τα χαρακτηριστικά και τις ανάγκες των ατόμων με αναπηρία/χρόνιες παθήσεις και μειωμένη κινητικότητα.
7. Ανάπτυξη προγράμματος ενημέρωσης/κατάρτισης στελεχών στο σχεδιασμό και τη λήψη αποφάσεων στον τομέα της οδικής ασφάλειας, σε θέματα σχετιζόμενα με τα χαρακτηριστικά και τις ανάγκες των ατόμων με αναπηρία/χρόνιες παθήσεις και μειωμένη κινητικότητα.
8. Συμμετοχή της Ε.Σ.Α.μεΑ. στις εβδομάδες οδικής ασφάλειας που οργανώνει κάθε χρόνο το ΙΟΑΣ , αρχής γενομένης με την εβδομάδα 18-24/3/2019.

**Έναρξη ισχύος**

Το παρόν Σύμφωνο Συνεργασίας υπογράφεται και τίθεται αμέσως σε ισχύ την 18η Μαρτίου 2019.

**Τροποποιήσεις**

Τα Συμβαλλόμενα μέρη μπορούν να τροποποιήσουν το παρόν Σύμφωνο . Κάθε τροποποίηση του παρόντος θα γίνεται μόνο κατόπιν έγγραφης συμφωνίας των συμβαλλομένων στο παρόν.

**Καταγγελία**

Τα Συμβαλλόμενα μέρη μπορεί να καταγγείλουν οποτεδήποτε το παρόν Σύμφωνο Συνεργασίας, με γραπτή ειδοποίηση του ενός προς το άλλο συμβαλλόμενο μέρος.

**Προσβασιμότητα**

Το κείμενο της παρούσας Σύμβασης θα καταστεί διαθέσιμο σε προσβάσιμες μορφές.

Το παρόν πρωτόκολλο συντάχθηκε και υπογράφηκε σε τέσσερα (4) αντίτυπα και έκαστος των συμβαλλομένων έλαβε από δύο (2).

**ΟΙ ΣΥΜΒΑΛΛΟΜΕΝΟΙ**

**ΓΙΑ ΤΗΝ Ε.Σ.Α.μεΑ. ΓΙΑ ΤΟ ΙΟΑΣ “Πάνος Μυλωνάς”**

Ο ΠΡΟΕΔΡΟΣ H ΠΡΟΕΔΡΟΣ

ΙΩΑΝΝΗΣ ΒΑΡΔΑΚΑΣΤΑΝΗΣ ΒΑΣΙΛΙΚΗ ΔΑΝΕΛΛΗ-ΜΥΛΩΝΑ

1. Προοίμιο, εδάφιο ε [↑](#footnote-ref-1)
2. Σύμβαση των ηνωμένων Εθνών για τα δικαιώματα των ατόμων με αναπηρία , άρθρο 1 [↑](#footnote-ref-2)